ይህኛው ሐይማኖታዊ ሥርዓት የሚካሄደው ክረምቱ አልፎ መስከረም ሲጠባ (የጸደይ ወቅት) ወይንም ከመስከረም ወር አጋማሽ በኋላ (ከ22-25 ባሉት ቀናት ውስጥ በአንዱ) የሚከናወን ነው። በዚህ ወቅት በታላላቅ ወንዞችና ሐይቆች አጠገብ የእሬቻው ሥርዓት ይካሄዳል። የመስከረም ወር በ”ቢራ”-Birraa- መግቢያ ላይ ስለ ሆነ ብዙዉን ጊዜ ይህ እሬቻ “የብራ በዓል” በመባል ይታወቃል። ባንዳንድ አከባቢዎች ደግሞ ይህ የእሬቻ በዓል የሚከበርበት “የችሎት መክፈቻ ዕለት” እየተባለም ይጠራል። ይህም ባለፉት የክረምት ወራት በወንዝ ሙላት የተነሳ ተቆራርጠው የነበሩ ቤተ ዘመዶች ሁሉ የሚገናኙበት ስለሆነ ይህ እንደ ታላቅ የደስታና ፈንጠዝያ ቀን ይወሰዳል።
